แบงก์อ่อนข้อเลิกค่าต๋งข้ามเขต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ธปท.นัดสรุปต้นเดือนก.ย.นี้ ธาริษาสั่งเกียร์ห้าก่อนเกษียณ
โพสต์ทูเดย์ — ธปท.นัดแบงก์ประชุมต้น ก.ย.นี้ มั่นใจเลิกเรียกเก็บค่าธรรมเนียมข้ามเขตทุกชนิด แลกขึ้นบางธุรกรรม
รายงานข่าวจากคณะกรรมการระบบการชำระเงิน (กรช.) เปิดเผยว่า ขณะนี้ธนาคารแห่งประเทศไทย (ธปท.) และธนาคารพาณิชย์ ได้หารือเรื่องการปรับลดค่าธรรมเนียมการทำธุรกรรมข้ามเขตคืบหน้าไปมาก และเป็นไปได้ว่าในระยะ 12 เดือนนี้ จะเห็นธนาคารพาณิชย์เริ่มตอบสนองนโยบายของ ธปท. โดยไม่มีการคิดค่าธรรมเนียมข้ามเขตในการให้บริการต่างๆ ทุกกรณี เนื่องจากเทคโนโลยีมีการพัฒนาเชื่อมโยงข้อมูลได้ในทุกพื้นที่แบบเรียลไทม์แล้ว
“ธปท.ค่อนข้างจริงจังอยากให้เกิดขึ้นโดยเร็ว เพราะจากการศึกษาข้อมูลโดยรวมทั้งระบบทุกวันนี้เป็นแบบออนไลน์ เรียลไทม์หมดแล้ว แบงก์จึงไม่ควรคิดค่าบริการส่วนนี้ แต่ก็จำเป็นต้องเปิดโอกาสให้แบงก์คิดค่าธรรมเนียมด้านอื่นทดแทนได้เพิ่มขึ้นด้วย” แหล่งข่าว กรช.ระบุ
ด้านนายฉิม ตันติยาสวัสดิกุล ผู้ช่วยผู้ว่าการ สายระบบข้อสนเทศ ธปท. กล่าวว่า ธปท.ได้รับความร่วมมือที่ดีจากธนาคารพาณิชย์ โดยช่วงต้นเดือน ก.ย.นี้ ธปท.จะเรียกประชุมร่วมกับธนาคารพาณิชย์อีกครั้ง เพื่อสรุปความคืบหน้าร่วมกันในเรื่องการเรียกเก็บค่าธรรมเนียมข้ามเขต ส่วนธนาคารพาณิชย์จะดำเนินการตามที่ ธปท.เสนอได้เมื่อไหร่คงต้องให้ปรับตัว ปรับระบบ และทำความเข้าใจกับลูกค้า 
“ต้นเดือน ก.ย.นี้น่าจะได้ข้อสรุปร่วมกัน เพราะการดำเนินนโยบายนี้ นางธาริษา วัฒนเกส ผู้ว่าการ ธปท.อยากดำเนินการให้แล้วเสร็จก่อนเกษียณอายุราชการ จะได้ไม่เป็นภาระกับผู้ว่าการ ธปท.คนใหม่” นายฉิม กล่าว 
ปัจจุบันธนาคารพาณิชย์เรียกเก็บค่าธรรมเนียมบริการทางการเงินข้ามเขตหลายรายการ เช่น ค่าธรรมเนียมการฝากถอนข้ามเขต คิดอัตราหมื่นละ 10 บาท และค่าธรรมเนียมโอนเงินจากบัญชีออมทรัพย์ไปบัญชีกระแสรายวันคิดค่าธรรมเนียมตั้งแต่ 1050 บาทต่อรายการ ส่วนค่าธรรมเนียมเก็บเช็คข้ามเขตคิดหมื่นละ 10 และคิดขั้นต่ำ 10 บาท ขณะที่การโอนเงินข้ามธนาคารผ่านตู้เอทีเอ็ม (ORFT) ถ้าไม่เกิน 1 หมื่นบาท คิดอัตรา 25 บาท ถ้ามากกว่า 1 หมื่นบาท แต่ไม่เกิน 3 หมื่นบาทคิด 35 บาท
สำหรับการโอนเงินเข้าบัญชีข้ามธนาคาร (Bulk Payment Credit) กรณีไม่เกิน 1 แสนคิด 12 บาท กรณีมากกว่า 1 แสน แต่ไม่เกิน 5 แสนคิด 40 บาท และกรณีมากกว่า 5 แสนบาท แต่ไม่เกิน 2 ล้านบาท คิด 100 บาท